《示诸弟》
宋代·陈舜俞

吾家崛起蓬蒿间，先君为学良苦艰。
典衣买书教我读，平生贫窭不此悭。
岁晚才沾寸禄养，天祸无何颓泰山。
况时汝辈各少小，不及见汝学燕閒。
逮今孤露历岁月，渐觉长大成疏顽。
诗书堆积有素业，文章体要亦易攀。
固须仁义力造诣，慎择朋友少往还。
偏亲堂上待甘旨，况已齿龀双鬓班。
更可踟蹰忽荣养，不如乌鸟鸣关关。
官家公道禄寒畯，勉旃进取欢慈颜。

作者简介：（?—1072）宋湖州乌程人，字令举，号白牛居士。仁宗庆历六年进士。嘉祐四年复举制科第一。官著作佐郎。神宗熙宁三年，以屯田员外郎知山阴县。反对“青苗法”，疏谓其法乃“别为一赋以敝海内，非王道之举”，责监南康军盐酒税。有《都官集》等。